**Likumprojekta “Grozījums likumā “Par policiju”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekts “Grozījums likumā “Par policiju”” paredz precizēt likuma “Par policiju” 35. pantu, nosakot, ka Valsts policijas materiāltehniskās apgādes normas nosaka Valsts policijas priekšnieks. Tādējādi radot efektīvu normatīvo regulējumu, lai nodrošinātu Valsts policiju uzdevumu izpildei ar mūsdienīgu nepieciešamo materiāltehnisko nodrošinājumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Iekšlietu ministrijas iniciatīva un Latvijas Republikas Valsts kontroles 2014. gada 26. februāra revīzijas ziņojums Nr. 5.1-2-10/2013 “Valsts policijas materiāli tehniskais nodrošinājums”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likuma “Par policiju” 35. pantu normas, pēc kurām Valsts policija nodrošināma ar tehniku, skaru līdzekļiem, bruņojumu, speciālajiem līdzekļiem, ekipējumu, datortehniku un programmnodrošinājumu, transportlīdzekļiem un to ekspluatācijai nepieciešamajiem līdzekļiem nosaka Ministru kabinets.  Pamatojoties uz minēto tiesību normu, tika izdoti Ministru kabineta 2006. gada 19. decembra noteikumi Nr. 1065 “Valsts policijas materiāltehniskās apgādes normas” (turpmāk – Noteikumi Nr. 1065) (nav spēkā kopš 2019. gada 1. janvāra).  Izvērtējot likuma “Par policiju” 35. pantu, ir secināms, ka tajā ietvertais tiesiskais regulējums nav elastīgs un nenodrošina Valsts policijas savlaicīgu apgādi ar atbilstošiem tehniskiem līdzekļiem, tādējādi ir attiecīgi pilnveidojams. Kopš 2006. gada, kad tika pieņemti Noteikumi Nr. 1065, vairākkārt ir mainījusies Valsts policijas struktūra, kā arī tās veicamie uzdevumi (piemēram, saskaņā ar Ministru kabineta 2010. gada 13. decembra rīkojuma Nr. 727 “Par Autotransporta inspekcijas likvidāciju” 2. punktu, ar 2011. gada 1. aprīli Valsts policija ir Autotransporta inspekcijas funkciju, pārvaldes uzdevumu, tiesību, saistību, mantas, finanšu līdzekļu, lietvedības un arhīva pārņēmēja). Savukārt, Noteikumi Nr. 1065 kopš to izdošanas brīža tika grozīti tikai vienu reizi. Līdz ar to nereti veidojās situācijas, ka darbinieki iestādes funkciju izpildei bija jānodrošina ar funkciju izpildei nepieciešamajiem materiāltehniskajiem līdzekļiem, pārsniedzot Noteikumos Nr. 1065 noteiktās normas, kā arī ar tādiem materiāltehniskajiem līdzekļiem, kas nebija minēti Noteikumos Nr. 1065. Tādējādi, saskaņā ar likuma “Par policiju” 35. pantā ietverto deleģējumu Ministru kabinetam, izstrādājot jaunus Ministru kabineta noteikumus par Valsts policijas materiāltehnisko apgādi, ir nepieciešams izvērtēt Valsts policijas uzdevumu izpildei nepieciešamo materiāltehnisko līdzekļu klāstu un atbilstoši tos precizēt.  Savukārt saskaņā ar Valsts kontroles Otrā revīzijas departamenta 2014. gada 26. februāra revīzijas ziņojumā Nr. 5.1-2-10/2013 izteikto ieteikumu Iekšlietu ministrijai, lai nodrošinātu efektīvu nozarei piešķirto valsts budžeta līdzekļu izlietojumu, ir nepieciešams izvērtēt situāciju un veikt nepieciešamos pasākumus, lai nodrošinātu, ka atbilstoši Ministru kabineta 2000. gada 10. augusta rīkojumam Nr. 407 “Par transportlīdzekļu izmantošanu dienesta vajadzībām” (turpmāk – Rīkojums Nr. 407) tiktu noteikti Valsts policijas struktūrvienību izpildei nepieciešamie transportlīdzekļi, un Valsts policijā tiktu nodrošināta atbilstoša iegādāto transportlīdzekļu sadale.  Saskaņā ar Rīkojuma Nr. 407 3. punktu valsts sekretārs vai īpašu uzdevumu ministra sekretariāta vadītājs, pamatojoties uz pakļautībā vai pārraudzībā esošās iestādes vadītāja pieprasījumu un ņemot vērā iestādei saskaņā ar likumu par valsts budžetu kārtējam gadam piešķirtos līdzekļus, nosaka iestādes, kuru vadītājiem dienesta pienākumu pildīšanai var piešķirt dienesta transportlīdzekli un attiecīgās iestādes funkciju veikšanai nepieciešamo dienesta transportlīdzekļu skaitu, ņemot vērā iestādes struktūrvienības uzdevumus. Savukārt šā rīkojuma 7. punkts paredz, ka ministriju, īpašu uzdevumu ministru sekretariātu, to pakļautībā vai pārraudzībā esošo iestāžu un centrālo valsts iestāžu funkciju veikšanai nepieciešamo speciālo un operatīvo transportlīdzekļu skaitu nosaka attiecīgi valsts sekretārs, īpašu uzdevumu ministra sekretariāta vadītājs, pakļautībā vai pārraudzībā esošās iestādes vadītājs vai centrālās valsts iestādes vadītājs, ņemot vērā iestādei saskaņā ar likumu par valsts budžetu kārtējam gadam piešķirtos līdzekļus.  Tai pašā laikā, ievērojot likumā “Par policiju” noteikto, bija izdoti Noteikumi Nr. 1065, kuru 4. pielikumā ir noteiktas normas Valsts policijas apgādei ar transportlīdzekļiem, konkrēti norādot transportlīdzekļa veidu, to skaitu un lietošanas ilgumu (nobraukumu).  Tādējādi, Iekšlietu ministrijas valsts sekretārs saskaņā ar Rīkojuma Nr. 407 3. punkta prasībām nevarēja noteikt Valsts policijas uzdevumu izpildei nepieciešamo transportlīdzekļu skaitu, jo to ir noteicis Ministru kabinets. Turklāt arī spēkā esošajā likuma “Par policiju” 35. pantā ir ietverts deleģējums Ministru kabinetam noteikt Valsts policijas materiāltehniskās apgādes normas.  Ministru kabinets 2014. gada 26. augustā, izskatot Tieslietu ministrijas iesniegto informatīvo ziņojumu “Priekšlikumi ārējo normatīvo aktu grozījumu skaita samazināšanai” (prot. Nr. 45, 45.§, 13. punkts), ir noteicis vairākus principus, kurus ir jāievēro ministrijām, izstrādājot normatīvos aktus, tai skaitā tādus, kas paredz, ka:   1. normatīvā akta projektu izstrādā tikai tādā gadījumā, ja attiecīgo situāciju nav iespējams risināt citā veidā; 2. normatīvā akta saturu veido tā, lai pēc iespējas samazinātu administratīvo slogu privātpersonām un iestādēm; 3. izstrādājot normatīvā akta projektu, izvērtē tiesiskā regulējuma nepieciešamo līmeni (likums, Ministru kabineta noteikumi, pašvaldību saistošie noteikumi, iekšējais normatīvais akts, individuāls tiesību akts).   Tādējādi, atbilstoši likuma “Par policiju” 35. pantā ietvertajam deleģējumam izstrādājot Ministru kabineta noteikumus par Valsts policijas materiāltehnisko apgādi, ir izvērtējama attiecīgā tiesību akta nepieciešamība.  Ministru kabineta noteikumi ir viens no ārējo normatīvo aktu tiesību veidiem, kas to juridiskā spēka hierarhijā atrodas aiz Satversmes un likumiem. Ārējo normatīvo aktu izdošana ir instruments, ar ko valsts nosaka vispārējo kārtību, kas jāievēro sabiedrībai kopumā un katram tās loceklim atsevišķi. Ārējs normatīvais akts ir normatīvais akts, kas tieši vai vismaz netieši ietekmē privātpersonu tiesību apjomu vai saturu. Ievērojot to, ka Noteikumi Nr. 1065 noteica tikai materiāltehniskās apgādes normas, kas pēc būtības tiešā veidā neietekmē privātpersonu intereses, papildus ir izvērtējams jautājums par to, vai Valsts policijas uzdevumu izpildei nepieciešamā tehnika, sakaru līdzekļi, bruņojums, speciālie līdzekļi, ekipējums, datortehnika un tās programmnodrošinājums, transportlīdzekļi un kuģošanas līdzekļi un to ekspluatācijai nepieciešamie līdzekļi ir nosakāmi ar ārējo normatīvo aktu – Ministru kabineta noteikumiem.  Valsts policijas pamatuzdevumi ir garantēt personu un sabiedrības drošību, novērst un atklāt noziedzīgus nodarījumus un citus likumpārkāpumus, veikt personu meklēšanu, kā arī savas kompetences ietvaros izpildīt administratīvos sodus un kriminālsodus, un šo uzdevumu kvalitatīvai izpildei nepieciešams atbilstošs materiāltehniskais nodrošinājums.  Materiāltehnisko līdzekļu uzskaitījumam jābūt atbilstošam Valsts policijai noteiktajiem uzdevumiem. Piemēram, Valsts policijai uzdevumu veikšanai nepieciešama datortehnika un tās piederumi, fotodokumentēšanas, videodokumentēšanas un audiodokumentēšanas iekārtas, kas mūsdienās strauji attīstās un mainās. Tāpat, ievērojot ceļu satiksmes jomu regulējošajos normatīvajos aktos noteiktās Valsts policijas tiesības un pienākumus, ātrai Valsts policijas reaģētspējai, nepieciešami moderni transportlīdzekļi un sakaru līdzekļi. Kopš 2010. gada Valsts policijai ir jāveic ūdens satiksmes uzraudzība iekšējos ūdeņos, kam nepieciešami dienesta kuģošanas līdzekļi (patruļkuteri un patruļlaivas) un tam nepieciešamais aprīkojums: novērošanas, navigācijas, skaņas un gaismas signālu iekārtas, kā arī elektronisko sakaru tīklu galiekārtas, datortehnika un tās piederumi. Lai nodrošinātu Valsts policijas kapacitāti visā apkalpojamajā teritorijā, joprojām vislielākā nozīme ir diviem faktoriem – veicamajiem pienākumiem atbilstošs personāls un pietiekams materiāltehniskais nodrošinājums. Pašreizējais normatīvais regulējums Valsts policijā, kas noteic, ka konkrētus materiāltehnisko līdzekļu veidus, normas noteic Ministru kabinets, ir nepilnīgs un neefektīvs, un tajā nepieciešamas konceptuālas izmaiņas. Detalizēta materiāltehnisko apgādes normu noteikšana ar ārējo normatīvo aktu, kā tas tika noteikts Noteikumos Nr. 1065, ievērojot normatīvajos aktos noteikto Ministru kabineta noteikumu pieņemšanas kārtību, tas ir, izejot pilnu projekta izsludināšanas, saskaņošanas un tā izskatīšanas procedūru visās stadijās, ievērojami apgrūtina iestādes spēju savlaicīgi nodrošināt mūsdienu tehnoloģiskām prasībām atbilstošu tehnisko nodrošinājumu.  Līdz ar to detalizētu materiāltehniskās apgādes normu noteikšana ar ārējo normatīvo aktu nav lietderīga, kā arī rada papildu administratīvo slogu, kas saistīts ar to, ka, reaģējot uz tehnoloģiju attīstību, būs pastāvīga nepieciešamība izdarīt grozījumus Ministru kabineta noteikumos.  Tāpat ir secināms, ka likuma “Par policiju” 35. pantā nav nepieciešams ietvert deleģējumu Ministru kabinetam noteikt Valsts policijas uzdevumu izpildei nepieciešamā bruņojuma un speciālo līdzekļu veidus un normas, ievērojot to, ka atbilstoši likuma “Par policiju” 13. panta ceturtajā daļā noteiktajam speciālos līdzekļus, kurus atļauts lietot Valsts policijas amatpersonai noteic Ministru kabineta 2011. gada 18. janvāra noteikumi Nr. 55 “Noteikumi par speciālo līdzekļu veidiem un to lietošanas kārtību”.  Ieroču aprites likuma (kas stājies spēkā 2019. gada 10. aprīlī) sākotnējās ietekmes novērtējuma ziņojuma (anotācija) I sadaļas 2. punktā norādīts, ka likumprojekts paredz, ka ieroču un munīcijas klasifikācija nav attiecināma uz dienesta un militārajiem šaujamieročiem, lai neierobežotu valsts un pašvaldību institūcijas, kurām tiesības iegādāties, glabāt un savā darbībā izmantot šaujamieročus un speciālos līdzekļus piešķirtas saskaņā ar likumu, iespēju izvēlēties savu dienesta uzdevumu pildīšanai piemērotāko bruņojumu. Līdz ar to ir secināms, ka nav nepieciešams ierobežot arī Valsts policijas iespējas izvēlēties uzdevumu izpildei piemērotāko bruņojumu, nosakot tā veidus un normas Ministru kabineta noteikumos.  Tāpat ir jānorāda, ka likuma “Par policiju” 35. pantā nav norādes par to, ka Valsts policija tai noteikto uzdevumu izpildē izmanto dienesta suņus un zirgus, kuru izmantošana ļauj policijas darbiniekiem efektīvāk veikt tiem uzticētos uzdevumus. Šobrīd Valsts policija uzdevumu izpildei izmanto 46 dienesta suņus un četrus dienesta zirgus.  Tādējādi ir nepieciešams izdarīt grozījumu likuma “Par policiju” 35. pantā nosakot, ka Valsts policijas darbinieku apgādes materiāltehnisko līdzekļu un bruņojuma veidus un normas, kā arī Valsts policijas struktūrvienību apgādes normas ar speciālajiem līdzekļiem, dienesta suņiem un zirgiem nosaka Valsts policijas priekšnieks.  Šāds deleģējums ļautu Valsts policijas priekšniekam izstrādāt elastīgu regulējumu. Turklāt Valsts policijas iekšējā normatīvajā aktā, nosakot materiāltehnisko līdzekļu veidus, tie netiks norādīti ar tādu detalizācijas pakāpi, kas varētu ietekmēt iepirkuma specifikācijas sagatavošanu. Tādējādi šāds regulējums:   1. nodrošinātu iestādes spēju savlaicīgi reaģēt uz tehnoloģiju attīstību vai Valsts policijas uzdevumu sadalījumu starp struktūrvienībām un nodrošināt amatpersonas ar materiāltehniskajiem līdzekļiem, speciālajiem līdzekļiem, bruņojumu, ar dienesta suņiem un zirgiem, kas atbilst veicamajiem uzdevumiem; 2. mazinātu nepieciešamību veikt regulārus grozījumus Ministru kabineta noteikumos par Valsts policijas materiāltehnisko apgādi, tādējādi mazinot arī normatīvo aktu skaitu.   Vienlaikus ir jānorāda tas, ka datortehnikas, sakaru līdzekļu, kā arī jebkuru cita materiāltehniskā nodrošinājuma normu noteikšana vai nenoteikšana ar Ministru kabineta noteikumiem neizslēdz publiskas personas pienākumu rīkoties ar saviem finanšu līdzekļiem un mantu likumīgi un lietderīgi atbilstoši Publiskas personas finanšu līdzekļu un mantas izšķērdēšanas likuma 2. panta pirmajā daļā un 3. pantā noteiktajam. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija un Valsts policija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts šo jomu neskar. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām likumprojekta tiesiskais regulējums nemaina tiesības un pienākumus, kā arī veicamās darbības |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ievērojot to, ka likumprojekts paredz, ka Valsts policijas uzdevumu izpildei nepieciešamos materiāltehniskos līdzekļu un bruņojuma veidus un normas, kā arī dienesta suņu un zirgu normas nosaka Valsts policijas priekšnieks, tas pēc būtības neietekmē privātpersonu intereses. Tādējādi sabiedrības līdzdalība likumprojekta izstrādē netika īstenota. |
| 2. | Sabiedrības līdzdalība projekta izstrādē | Ievērojot to, ka likumprojekts paredz, ka Valsts policijas uzdevumu izpildei nepieciešamos materiāltehniskos līdzekļu un bruņojuma veidus un normas, kā arī dienesta suņu un zirgu normas nosaka Valsts policijas priekšnieks, tas pēc būtības neietekmē privātpersonu intereses. Tādējādi sabiedrības līdzdalība likumprojekta izstrādē netika īstenota. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Saskaņā ar Valsts sekretāru 2019. gada 7. marta sanāksmē nolemto (prot. Nr. 9, 6.§), likumprojekts bija jāsaskaņo arī ar Latvijas Brīvo arodbiedrību savienību. Atbilstoši Latvijas Brīvo arodbiedrību savienības 2019. gada 21. marta atzinumā norādītajam, Latvijas Brīvo arodbiedrību savienība un Latvijas Iekšlietu darbinieku arodbiedrība neiebilda pret projekta tālāko virzību. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojektā ietvertajam tiesiskajam regulējumam nav ietekmes uz valsts pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija nav paredzēta. |
| 3. | Cita informācija | Nav |

Iekšlietu ministre M. Golubeva

I.Skirusa

67219417, [Ieva.Skirusa@iem.gov.lv](mailto:Ieva.Skirusa@iem.gov.lv)

v\_sk. = 1901